  Виталий Пронин Ува Кирпич завод улӟиз Подмой черкогуртын ноябрь толэзе выльысь улӟиз кирпич лэсьтон завод.Та дырлы отын 40 мурт ужа. Толэзь куспын 150 сюрс горд сюйлэсь кирпич вузазы. Со мынэ гур пуктонэ но улон коркаос ӝутонэ. Заводэз улӟытыны юрттӥз Ижысь ужбергатӥсь Александр Лучинкин. Но кивалтӥсь таин гинэ уг буйгатскы. Азьланяз со ужасьёслэсь лыдзэс 80-озь вуттыны, кирпич шукконэз 2 сменаен радъяны малпа. Кирпич сяна, лэсьтӥськонын кутӥськись пиялалэсь но пластиклэсь лэсьтэм арбериосты поттыны дасяське. Кизнер Чеберлык эшъяськытэ Можга но Кизнер ёросъёсын улӥсь удмуртъёслэсь эшлыко кусыпъёссэс юнматӥзы чебер нылъёс.Чеберайёс куспын вожвылъяськонэз ортчытӥз «Удмурт Кенеш» огазеяськонлэн Кизнер ёросысь ёзэз. Сцена вылын быгатонлыкъёссэс возьматӥзы Можга ёросысь Вишур гуртысь Анастасия Трифонова но Кизнер ёросысь Вуж Бӧдья гуртысь Елена Афонова. Соос дорысь ужзэс возьматӥзы, пӧраськизы но кырӟазы-веразы. Чеберай луиз А. Трифонова, Мусокай - Е. Афонова.Алнаш «Ошмес син» пӧзе Ёросысь пинал гожъясьёслэн «Ошмес син» огазеяськонзы таиз дышетскон ар понна нырысетӥ занятизэ ортчытӥз.Ужрадэ люкаськизы Алнаш, Гондыргурт, Выль Утчан, Усо, Тыло школаосысь пиналъёс но дышетӥсьёс. Соос доры куное вуылӥзы Удмурт радиоын ужась Владимир Михайлов, кырӟась Любовь Васильева но ёросысь гожъяськись Любовь Ганькова. Иосиф Ивановез буре вайыса, Алнаш школаысь 3-тӥ классын дышетскисьёс солэсь кылбуръёссэ лыдӟизы. Нош отӥяз гожъяськон сярысь вераськон ӝутскиз. Пиналъёслэсь сьӧразы ваем ужъёссэс дэмен эскеризы, соослы дунъет сётӥзы. Ужрад йылпумъяськиз Выль арлы сӥзем удмурт кырӟанэз дышетонэн.Камбарка Одӥг медаль кылиз кузёослы Спортъя нылпи школаын  дзюдоя ӵошатскон ортчиз.Вожвылъяськон сӥземын вал аспал муртсэс, спортъя мастере кандидатэз Александр Вуколовез буре ваёнлы. Ужрадэ вуылӥзы ёросысь кивалтӥсьёс но спортсменлэн анай-атаез. Ӵошатскон 9-тӥ арзэ радъяськиз. Кужымзэс эскеризы Удмуртиысь, Пермьысь но Башкириысь пиналъёс, ваньмыз-ӧвӧлэз 138 мурт. Огез медаль кылиз Камбаркае - учкисьёсты вормонэныз шумпоттӥз Давид Шумков.Дэбес Компьютер сьӧрын - арлыдоос 2 толэзь ӵоже 10 арлыдоос политехникуме дышетскыны ветлӥзы.Песянай-песятайёс дышетскизы арняяз 3 пол. Компьютер сьӧрын тодон-валан люкамзы бере асьсэлы электрон почта кылдытӥзы, «Кун услугаос» порталын пусйиськизы. Тужгес шумпотӥзы дорысьтызы потатэк эмъясьёс доры гожтӥськыны но коммунальной услугаос понна компьютер пыр коньдон тырыны быгатэмзылы.Кез Арлы йылпумъян Ключевской муниципал кылдытэтын арлы йылпумъян лэсьтӥзы.Ужрадэ пыриськизы ёрослэн йырыз Пётр Князев, ёрос администрациысь егитъёсын ужанъя секторен кивалтӥсь Татьяна Булдакова. Та муниципал кылдытэтын шаплы калык улэ. Соос ужрадъёсы мыло-кыдо пырисько, улонзэс шулдыргес карон понна дэмен сюлмасько. Муниципал кылдытэтлэн йырыз Василий Главатских туэ ужамзылы йылпумъянъёс лэсьтӥз но вуоно арын быдэстоно ужъёссы сярысь вераз. Камӝо гуртысь ФАП пытсаськон калэ вуэмын вал, депутатъёс но гуртоос, валче кариськыса, сое тупатъяны быгатӥзы. Нимысьтыз тау кылъёс верамын вал Пужмезь но Пажман школаослы, отын дышетскисьёс одӥг бадӟым ужрадэз но палэнэ ӧз кельтэ.Балезино Тол арбериос Шаертодонъя музейын котькуд Выль ар азьын «Тол суредъёс» адӟытон луэ.Музейын ужасьёс вашкалазэ утён сярысь сюлмасько. Кылсярысь, Выль ар праздник азьын толалтэен герӟаськем вуж арбериосты, ёлка шудонъёсты люкало. Та дырлы музее вуттэмын 200-лэсь трос арбериос: картонлэсь шудонъёс, пияла гирляндаос, пулэсь лэсьтэм куасъёс. Тужгес вашкалаосыз пӧлы пыртыны луоз дӥсь чепыльтэтъёслэсь лэсьтэм шудонэз, дӧдьыез но конькиез.Эгра Сюлмаськисьёс 4-тӥ декабре Волонтёръёслэн калыккуспо нуналзы вал.Солы сӥзьыса, Эгра ёрос администрацилэн залаз волонтёръёслэн слётсы ортчиз. Соослэн нырысетӥ отрядзы Эгра ёросын кылдытэмын вал 1999-тӥ арын. Отчы пырись адямиос ваньмон дыръязы калыклы юрттэт сёто, ӟеч ужъёс лэсьто. Слётын волонтёръёс асэнызы тодматӥзы но ивор вӧлмытон амалъёсын ужаны быгатэмзэс возьматӥзы. Вожвылъяськонын вормисе потӥзы «Фемида» но «Лидер» отрядъёс. Отчы ветлӥсьёс Эгра политехникумын дышетскисьёс луо.  